DF prøver at generobre dagsordenen med det ene krav til stramninger efter det andet. Men det her kan lykkes, siger Thomas Funding.

Står det til Dansk Folkeparti, skal der skal indføres et forbud mod religiøs hovedbeklædning i folkeskolen.

Det krav har partiet gjort til en del af de forhandlinger om 2025-planen, der fortsætter i dag i Finansministeriet.

Og det giver god mening, forklarer TV 2's politiske analytiker Thomas Funding.

- Det skal handle om andet end topskat nu, siger han med henvisning til LA's ultimative krav om en lempelse af topskatten på 5 procent.

- DF prøver at tilbageerobre dagsordenen, og den skal handle om udlændingepolitik, forklarer han.

Bunken med krav er blevet høj

Det er tredje gang, at DF kommer med et forslag, der handler om at stramme kravene overfor udlændinge i Danmark.

Efter sommergruppemødet i august var det krav, at grænsekontrollen skal gøres permanent.

Derudover var der krav, om at Danmark skal gøre op med internationale konventioner og sløjfe signaturen Flygtningekonventionen, Menneskerettighedskonventionen og Statsløsekonventionen.

- Ulempen ved de mange forslag er, at det bliver uklart, hvad DF vil. Det er stramninger ja, men nu er bunken så høj, at det er svært at gennemskue. For os og regeringen, siger TV 2s politiske analytiker Thomas Funding.

Hverken DF eller regeringen ved, hvad de helst vil have, siger Thomas Funding. Men det seneste forslag er godt nyt for regeringen. Og et krav, som DF rent faktisk kan komme igennem med i forhandlingerne.

- Det kommer til at koste

Ved deres landsmøde i weekenden i Herning sagde DF ellers, at de ikke var til at rokke på topsaktten. Men det kommer de til - og det kommer til at koste.

- DF kommer til at give sig i et omfang på topskatten. Men de kommer ikke til at give sig fuldt ud. Det kommer de ikke til at overleve, mener TV 2's analytiker Thomas Funding.

- Derfor skal de have noget for at give sig. Og her er vi inde på en bane, hvor regeringen kan give sig. Det er indenrigspolitik i langt højere grad end de andre krav, og det er positivt set fra regerigensn side, forklarer han.

LA afviser blankt - og det er klogt

LA - der har sat krav om en lempelse af topskatten på fem procent som en betingelse for regeringens overlevelse - afviser blankt DF's krav.

- Man har forsøgt sig med forbud andre steder, blandt andet i Frankrig i 2004. Der har man nu et rekordstort antal af radikaliserede islamister. Dermed løser det i hvert fald ikke det problem, som jeg mener, vi skal løse: Splid og radikalisme og folk, der modarbejder vores demokrati, siger Christina Egelund, der er retsordfører for LA.

Og den blanke afvisning er klog, mener TV 2's politiske analytiker Thomas Funding.

- Det er forhandlingsteknisk klogt. For hver gang DF før kom med et krav, var LA med på den. Men psykologien i forhandlingerne er, at afvise et sådan krav, forklarer han.

- Det skal føles svært og se svært ud i befolkgningens øjne. Det skal se ud som om, DF har kæmpet hårdt og fået noget for at gå med på en vis lempelse af topskatten, siger Thomas Funding.

Forhandlingerne fortsætter som sagt i Finansministeriet i dag.